Bovesse — Wikipedia
Bovesse est èn ancyin ptit ban del Walonreye, rebané avou Les Brouwires.
Limero del posse: 5081 (vî limero 5850)
Limero diyalectolodjike: Na 46
Avou si sitindeye di 409 hèctâres, Bovesse est li pus ptit viyaedje des Brouwires. E 1840, i gn aveut 325 dimorants. E l' prumî d' djanvî 2005, i gn aveut 886 dimorants. Durant les eleccionaedjes do 13 di djun (Pårlumint Uropeyin et Consey Redjonå Walon), 654 djins estént inscrîtes so li lisse des electeus. Li nonbre d' electeus a håssé di 21 djins rapoirt as eleccions ledjislatives do 18 di may 2003.
L' oridjinne del non di Bovesse vénreut del fôme romane di Bovesch (bén ki, djusk'asteure, on åye trové pont d' trace materiele del ocupåcion rominne). A 14e sieke, Jacquemin di Bovesch tént on fî consecant el ban do Feix : i s' adjit del signeurreye del Vaux (Mohimon e li distilreye). Cisse signeurreye passe e 1450 ås d' Oultremon ki li wådront djusk' e 1725. Li pårteye feyodale passe al Conte di Hoen divant di esse rivindowe è 1743 å Conte di Bâlatre. E 1759, ele passe å Conte Cornet d' Elzius ki î egzercéve li pouvwer di hôte, moyene et basse djustice. E ci ki conciene li signeurreye fonciére, cisse-cile est vindowe e 1757 a Nicolas Passquet po li pårteye cençrece; po li pårteye feyodale, li tchestea et depindances, il estît vindous a Renir Marchand di Merdorp. E 1780, c' est a Renier Marchand, fi do ci di dvant (tchenonne di Cînè) ki tchairè li tchestea et les depindances. Gn aveut des djins d' Bovesse po-z ebaguer eviè l' Wisconsene sol difén do 19inme sieke.
Prin del pådje «https://wa.wikipedia.org/w/index.php?title=Bovesse&oldid=317660»
Cisse pådje a stî candjeye pol dierin côp li 20:40 a 27 djanvî 2016.